Kveður eftir 20 ára starf í sóknarnefnd Norðtungukirkju Á aðalsóknarfundi í Norðtungukirkju 21. mars sl. lauk glæstum ferli Jóns G. Guðbjörnssonar í Lindarhvoli , sem formaður sóknarnefndar samfellt í 20 ár . Gaf hann ekki kost á sér til áframhaldandi starfa . Á fundinum rakti Jón í stórum dráttum sögu kirkjunnar sem á 60 ára vígsluafmæli á þessu ári . Nefndi hann m.a. að Ólafur í Kvíum hefði teiknað og stjórnað byggingu kirkjunnar og að rausnarleg peningagjöf Guðjóns á Hermundarstöðum hefði gert mögulegt að klæða kirkjuna að utan . Sóknarbörnin og -prestur færðu Jóni og konu hans , Guðrúnu Jónsdóttur , blómvönd sem þakklætisvott fyrir óeigingjarnt starf þeirra hjóna í þágu kirkjunnar og sóknarinnar . Nýr sóknarnefndarmaður var kjörinn Magnús Skúlason í Norðtungu en auk hans eru í sóknarnefndinni þau Ágústa Gunnarsdóttir á Helgavatni og Jóhannes Helgason á Hamri .